16.6.2023 г.
BG
Официален вестник на Европейския съюз
C 214/31 Сряда, 18 януари 2023 r.
10. подчертава, че за да се постигне геополитическото предефиниране, което е необходимо, за да се реагира на текущите предизвикателства, ЕС следва да оформя своята ОВППС въз основа на следните шест действия: — адаптиране на институционалните договорености и на механизмите за вземане на решения на ЕС и генериране на политическа воля и единство в областта на външната политика и политиката на сигурност чрез приемане на гласуването с квалифицирано мнозинство, за да се осигури възможност за ранни превантивни действия и бързи ответни действия, — привеждане в действие на стратегическата автономност и солидарност, като същевременно се укрепи подходът му спрямо многостранното сътрудничество и съюзите, намалят се стратегическите зависимости от недемократични режими и се повиши устойчивостта на Съюза, — водеща роля в укрепването на многостранното сътрудничество, укрепване и консолидиране на съюзи и партньорства и изграждане на нови стратегически партньорства за един по-добър свят с единомислещи демократични партньори, като същевременно се обърне внимание на настъпателността на авторитарните и тоталитарните режими, — утвърждаване на парламентарната дипломация като превантивен и ефективен инструмент на външната политика; 11. подчертава, че амбициозният ангажимент и реториката на външната политика на ЕС в областта на правата на човека изискват тя да бъде последователна и да служи за пример; поради това изразява съжаление, че на практика ЕС продължава да бъде непоследователен по отношение на сравними ситуации в областта на правата на човека по света; изразява съжаление освен това във връзка с влошаването на положението с правата на човека и принципите на правовата държава в редица свои държави членки, което подкопава доверието в ЕС; призовава ЕС и неговите държави членки да дават пример и стриктно да отстояват правата на човека; 12. подчертава, че ЕС следва да поддържа ангажимента си по отношение на контрола върху оръжията и разоръжаването и по отношение на многостранните споразумения относно разоръжаването и неразпространението на оръжия;
Укрепване на институционалните договорености и на механизмите за вземане на решения на ЕС в областта на външната политика и политиката на сигурност 13. приветства забележителното равнище на единство и решимост на ЕС за бърза и енергична реакция на агресивната война на Русия срещу Украйна; настоятелно призовава държавите членки да поддържат, и когато е необходимо, да увеличат това високо и съгласувано равнище на подкрепа за Украйна и нейните граждани в пълно съответствие с променящите се потребности на Украйна и с ангажимента на ЕС за независимост, суверенитет и териториална цялост на Украйна; призовава за същото равнище на единство при атаки срещу демокрациите или общите ценности на ЕС в бъдеще; 14. настоятелно призовава държавите членки да запазят своето единство и решимост и да надграждат върху това безпрецедентно равнище на сътрудничество; подчертава значението на единството и съответствието с основополагащите принципи на Съюза и че е важно да се запази това единство и да продължи укрепването на стратегическия суверенитет, сигурността и устойчивостта на ЕС и държавите членки чрез по-ефективно вземане на решения в ОВППС, което би могло да се постигне чрез: а) преминаване възможно най-скоро към гласуване с квалифицирано мнозинство за решения във всички области на ОВППС, като се започне с приоритетните области в срок до една година, като например глобалния режим на ЕС на санкции за нарушения на правата на човека (закона „Магнитски“ на ЕС) и други области на външната политика, като се използват клаузите за преход, предвидени в Договорите, с изключение на създаването на военни мисии или операции с изпълнителен мандат в рамките на ОПСО, за които все още трябва да се изисква единодушие; б) свикване на Конвент чрез задействане на процедурата за преразглеждане на Договорите, предвидена в член 48 от ДЕС, с цел, наред с другото, включване на гласуването с квалифицирано мнозинство по всички въпроси, свързани с ОВППС на ЕС, в Договорите; в) стремеж към постигане на истински военен и отбранителен съюз, който да е оперативно съвместим и да допълва НАТО и който да може да действа независимо, когато е необходимо; г) насърчаване, в очакване на пълното прилагане на гласуването с квалифицирано мнозинство за решения без военни последици или последици в областта на отбраната, на използването на конструктивно въздържане в съответствие с член 31, параграф 1 от ДЕС;